Behovet for coronatests er steget. Derfor har regeringen besluttet at genindføre hurtigtest og skrue op for PCR-testkapaciteten hurtigst muligt. Det oplyser Styrelsen for Forsyningssikkerhed i en pressemeddelelse. De private udbydere af hurtigstest skal derfor inden for 14 dage etablere et test-setup med 100.000 daglige tests, skriver styrelsen. Kapaciteten kan efterfølgende skrues op med 14 dages varsel. - Vi har været forberedte på en situation, hvor smitten kunne stige. Derfor kan vi nu reagere hurtigt, siger Lisbet Zilmer-Johns, direktør i Styrelsen for Forsyningssikkerhed, i pressemeddelelsen. Det betyder, at der åbner en række nye hurtigteststeder fordelt over hele landet. Hvor mange og hvor henne vil regionerne planlægge i den nærmeste fremtid sammen med kommuner og de private leverandører. Samtidig hæves kapaciteten for PCR-test fra 100.000 til 150.000 tests om dagen.
Smitten stiger i samfundet, og nu skal det igen være muligt at få foretaget en kviktest, og samtidig skrues der op for PCR-testkapaciteten.